คลังปรับจีดีพีปี'60ดันโต4%
คลังประเดิมปรับจีดีพีปี 2560 ดันโต 4% หลังการลงทุนและส่งออก สัญญาณดีหนุนเศรษฐกิจขยายตัวเพิ่ม
30 ม.ค. 2560

คลังประเดิมปรับจีดีพีปี 2560 ดันโต 4% หลังการลงทุนและส่งออก สัญญาณดีหนุนเศรษฐกิจขยายตัวเพิ่ม
นายสมชัย สัจจพงษ์ ปลัดกระทรวงการคลัง เปิดเผยว่า ในวันนี้คลังจะปรับประมาณการเศรษฐกิจปี 2560 ใหม่ จากเดิมที่คาดว่าจะขยายตัว 3.4% เป็นระดับประมาณ 4% ซึ่งทางสำนักงานเศรษฐกิจการคลัง (สศค.) ได้รวบรวมปัจจัยบวกและลบที่ยังไม่ได้นำมาประเมินการขยายตัวเศรษฐกิจไทยก่อนหน้านี้ ว่าจะทำให้เศรษฐกิจไทยขยายตัวได้เพิ่มเท่าไหร่
“ถึงแม้ว่าประมาณการเศรษฐกิจของ สศค. ที่ออกมาใหม่จะประเมินออกมาว่าเศรษฐกิจไทยยังโตไม่ถึง 4% แต่รัฐบาลก็ตั้งเป้าไว้แล้วว่าจะทำให้เศรษฐกิจไทยขยายตัวได้ 4% โดยจะติดตามเศรษฐกิจทุกเดือน ประเมินการขยายตัวทุกไตรมาส เพื่อเติมมาตรการต่างๆ ทำให้เศรษฐกิจโตได้ตามที่ตั้งเป้าไว้” นายสมชัย กล่าว
นายสมชัย กล่าวว่า เดิม สศค.คาดว่าเศรษฐกิจไทยจะขยายตัวได้ 3.4% โดย นายอภิศักดิ์ ตันติวรวงศ์ รมว.คลัง ได้ชี้แจงการทำงบประมาณกลางปี 2560 เพิ่มเติม 1.9 แสนล้านบาท ในสภานิติบัญญัติแห่งชาติ (สนช.) ว่าจะทำให้เศรษฐกิจไทยปีนี้ขยายตัวได้เพิ่ม 0.4-0.5% ซึ่งก็จะทำให้เศรษฐกิจไทยขยายตัวได้ 4%
นอกจากนี้ การส่งออกของไทยปีนี้แนวโน้มขยายตัวได้ดีกว่าหลายปีที่ผ่านมา รวมถึงมาตรการลดหย่อนภาษี 1.5 เท่า กระตุ้นการลงทุนภาคเอกชน จะเป็นแรงขับเคลื่อนทำให้เศรษฐกิจของไทยปีนี้ขยายตัวได้เพิ่ม
ขณะเดียวกันรัฐบาลได้เปิดเผยกรอบงบประมาณรายจ่ายปี 2561 จะสูงถึง 2.9 ล้านล้านบาท เป็นงบประมาณแบบขาดดุล 4.5 แสนล้านบาท จะมีการตั้งงบลงทุนเพิ่มเป็น 23% เป็นเงินกว่า 6 แสนล้านบาท จะทำให้กระตุ้นเศรษฐกิจไตรมาสสุดท้ายของปีขยายตัวได้ต่อเนื่อง
อย่างไรก็ตาม นายสมชัย กล่าวว่า ต้องรอติดตามว่า สศค.จะประเมินว่าผลกระทบที่เป็นปัจจัยลบกับเศรษฐกิจปีนี้จะมีอะไรบ้างและจะกระทบมากน้อยขนาดไหน แต่เชื่อว่าทั้งปีรัฐบาลจะทำให้เศรษฐกิจขยายตัวได้ 4% ซึ่งเป็นขั้นต่ำของการขยายตัวเศรษฐกิจเต็มศักยภาพ
ด้าน นายกฤษฎา จีนะวิจารณะผู้อำนวยการ สศค. กล่าวว่า วันนี้คณะกรรมการติดตามและประเมินเศรษฐกิจของกระทรวงการคลัง จะประชุมเพื่อปรับประมาณการเศรษฐกิจปี 2560 เพิ่มขึ้นจากคาดการณ์ไว้เดิม 3.4% เนื่องจากมีปัจจัยบวกเพิ่มมากขึ้นและยังไม่ได้ประเมินไว้ในการประมาณการรอบที่ผ่านมา ได้แก่ การทำงบประมาณเพิ่มกลางปี 2560 วงเงิน 1.9 แสนล้านบาท ซึ่งจะมีเม็ดเงินลงทุนเพิ่มขึ้น 1.6 แสนล้านบาท คาดว่าจะเบิกจ่ายได้ในปีนี้ 65-70% ซึ่งจะทำให้เศรษฐกิจปีนี้ขยายตัวเพิ่มขึ้น
นอกจากนี้ การขยายตัวการส่งออกปี 2559 ขยายตัวได้เป็นบวก 0.42% จากเดิมที่คาดว่าจะขยายตัวติดลบ ทำให้มั่นใจว่าการส่งออกของไทยปีนี้จะขยายตัวได้เพิ่มขึ้น  ขณะเดียวกันคณะรัฐมนตรี (ครม.) เห็นชอบขยายเวลามาตรการภาษีกระตุ้นการลงทุนภาคเอกชนลดหย่อนภาษีได้ 1.5 เท่า จะดึงดูดให้เอกชนลงทุนขับเคลื่อนเศรษฐกิจ